Document ID: 32011R0331

REGULAMENTUL (UE) NR. 331/2011 AL COMISIEI
din 6 aprilie 2011
de modificare a Regulamentului (CE) nr. 1120/2009 în ceea ce privește utilizarea terenurilor pentru producția de cânepă în cadrul punerii în aplicare a schemei de plată unică prevăzute de Regulamentul (CE) nr. 73/2009 al Consiliului
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 39 alineatul (2),
întrucât:
(1)
Articolul 39 alineatul (1) din Regulamentul (CE) nr. 73/2009 prevede că suprafețele utilizate pentru producția de cânepă sunt eligibile pentru plăți directe doar în cazul în care conținutul de tetrahidrocanabinol din soiurile utilizate nu depășește 0,2 %.
(2)
Articolul 124 alineatul (3) din Regulamentul (CE) nr. 73/2009 prevede că articolul 39 din același regulament se aplică pentru suprafețele care fac obiectul schemei de plată unică pe suprafață.
(3)
Articolul 10 din Regulamentul (CE) nr. 1120/2009 al Comisiei din 29 octombrie 2009 de stabilire a normelor de aplicare a schemei de plată unică prevăzute în titlul III din Regulamentul (CE) nr. 73/2009 al Consiliului de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori (2) prevede că plata drepturilor pentru suprafețele cultivate cu cânepă este condiționată de utilizarea de semințe din soiurile enumerate în „Catalogul comun al soiurilor de plante agricole”, cu excepția soiurilor Finola și Tiborszállási, și impune certificarea acestora.
(4)
Finlanda și Ungaria au comunicat Comisiei datele referitoare la conținutul de tetrahidrocanabiol din soiul Finola cultivat în Finlanda și din soiul Tiborszállási cultivat în Ungaria, din care reiese că respectivele soiuri au avut în ultimii ani un conținut de tetrahidrocanabiol sub nivelul de 0,2 %.
(5)
Pe baza acestor informații, Comisia consideră că soiurile de cânepă sus-menționate trebuie să fie considerate eligibile în statele membre vizate.
(6)
Prin urmare, Regulamentul (CE) nr. 1120/2009 trebuie modificat în consecință.
(7)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Articolul 10 din Regulamentul (CE) nr. 1120/2009 se înlocuiește cu următorul text:
„Articolul 10
Producția de cânepă
În sensul articolului 39 din Regulamentul (CE) nr. 73/2009, plata drepturilor pentru suprafețele cultivate cu cânepă este condiționată de utilizarea de semințe din soiurile enumerate în «Catalogul comun al soiurilor de plante agricole» la data de 15 martie a anului pentru care se acordă plata respectivă și publicate conform articolului 17 din Directiva 2002/53/CE (3) a Consiliului. Totuși, suprafețele cultivate cu soiul Finola sunt eligibile numai în Finlanda și suprafețele cultivate cu soiul Tiborszállási sunt eligibile numai în Ungaria. Semințele trebuie certificate în conformitate cu Directiva 2002/57/CE (4) a Consiliului.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 aprilie 2011.

Labels: 17
19
6